Na temelju članka 17. stavka 1. Zakona o uklanjanju i ublažavanju posljedica prirodnih nepogoda ( “Narodne novine” broj 16/19) i članka 45. Statuta Općine Antunovac («Službeni glasnik Općine Antunovac» broj 2/13, 3/18 i 7/19), Općinski načelnik Općine Antunovac dana 25. studenoga 2019. godine, donosi

**PRIJEDLOG**

**Plana djelovanja u području prirodnih nepogoda**

**za područje Općine Antunovac za 2020. godinu**

**1. UVOD**

Zakonom o ublažavanju i uklanjanju posljedica prirodnih nepogoda („Narodne novine“ broj 16/19 – u daljnjem tekstu: Zakon) uređeni su kriteriji i ovlasti za proglašenje prirodne nepogode, način procjene od prirodne nepogode, postupak dodjele pomoći za ublažavanje i djelomično uklanjanje posljedica prirodnih nepogoda nastalih na području Republike Hrvatske, vođenje Registra šteta od prirodnih nepogoda te druga pitanja u vezi s dodjelom pomoći za ublažavanje i djelomično uklanjanje posljedica prirodnih nepogoda.

U cilju prevencije, ublažavanja i djelomičnog uklanjanja posljedica prirodnih nepogoda te radi određenja mjera i djelomične sanacije šteta od prirodnih nepogoda na području Općine Antunovac, Općinsko vijeće Općine Antunovac donosi Plan djelovanja u području prirodnih nepogoda.

Temeljem članka 14. stavka 8. Zakona općinsko povjerenstvo za procjenu šteta od prirodnih nepogoda izrađuju Plan djelovanja u području prirodnih nepogoda te ga, temeljem članka 17. stavka 1. Zakona predstavničko tijelo jedinice lokalne i područne (regionalne) samouprave do 30. studenog tekuće godine donosi za sljedeću kalendarsku godinu radi određenja mjera i postupanja djelomične sanacije šteta od prirodnih nepogoda.

Plan djelovanja sadržava:

1. popis mjera i nositelja mjera u slučaju nastajanja prirodne nepogode

2. procjene osiguranja opreme i drugih sredstava za zaštitu i sprječavanje stradanja imovine, gospodarskih funkcija i stradanja stanovništva

3. sve druge mjere koje uključuju suradnju s nadležnim tijelima iz Zakona i/ili drugih tijela, znanstvenih ustanova i stručnjaka za područje prirodnih nepogoda.

Izvršno tijelo jedinice lokalne i područne (regionalne) samouprave podnosi predstavničkom tijelu jedinice lokalne i područne (regionalne) samouprave, do 31. ožujka tekuće godine, izvješće o izvršenju plana djelovanja za proteklu kalendarsku godinu.

Svrha ovog Plana je prikaz specifičnosti prirodnih nepogoda na području koje obuhvaća prostor Općine Antunovac, kako bi se stanovništvo uputilo na primjene mjera sprječavanja nepogoda ili ublažavanja njihovih posljedica.

Ovim planom evidentirane su moguće prirodne nepogode na području Općine Antunovac.

**2. PRIRODNE NEPOGODE**

Prirodnom nepogodom, u smislu Zakona, smatraju se iznenadne okolnosti uzrokovane nepovoljnim vremenskim prilikama, seizmičkim uzrocima i drugim prirodnim uzrocima koje prekidaju normalno odvijanje života, uzrokuju žrtve, štetu na imovini i/ili njezin gubitak te štetu na javnoj infrastrukturi i/ili u okolišu.

Prirodnom nepogodom smatraju se:

* potres
* olujni i orkanski vjetar
* požar
* poplava
* suša
* tuča, kiša koja se smrzava u dodiru s podlogom
* mraz
* izvanredno velika visina snijega
* snježni nanos i lavina
* nagomilavanje leda na vodotocima
* klizanje, tečenje, odronjavanje i prevrtanje zemljišta
* druge pojave takva opsega koje, ovisno o mjesnim prilikama, uzrokuju bitne poremećaje u životu ljudi na određenom području.

Štetama od prirodnih nepogoda ne smatraju se one štete koje su namjerno izazvane na vlastitoj imovini te štete koje su nastale zbog nemara i/ili zbog nepoduzimanja propisanih mjera zaštite.

Prirodna nepogoda može se proglasiti:

* ako je vrijednost ukupne izravne štete najmanje 20 % vrijednosti izvornih prihoda jedinice lokalne samouprave za prethodnu godinu, ili
* ako je prirod (rod) umanjen najmanje 30 % prethodnog trogodišnjeg prosjeka na području jedinice lokalne samouprave, ili
* ako je nepogoda umanjila vrijednost imovine na području jedinice lokalne samouprave najmanje 30 %.

Ispunjenje uvjeta iz gornjeg stavka utvrđuje općinsko povjerenstvo.

**3. NADLEŽNA TIJELA**

Nadležna tijela za provedbu Zakona o ublažavanju i uklanjanju posljedica prirodnih nepogoda su:

- Vlada Republike Hrvatske,

- povjerenstva za procjenu šteta od prirodnih nepogoda,

- nadležna ministarstva,

- jedinice lokalne i područne (regionalne) samouprave.

## 3.1. Povjerenstva

Poslove u svezi dodjele sredstava pomoći za ublažavanje i djelomično uklanjanje posljedica prirodnih nepogoda obavljaju:

* Državno za procjenu šteta od prirodnih nepogoda,
* Županijsko povjerenstvo za procjenu šteta od prirodnih nepogoda,
* Gradsko povjerenstvo za procjenu šteta od prirodnih nepogoda.

Postupanja i poslove vezane uz dodjelu sredstva pomoći za ublažavanje i djelomično uklanjanje prirodnih nepogoda povjerenstva provode u suradnji s nadležnim ministarstvima, Vladom Republike Hrvatske i drugim tijelima koja sudjeluju u određenju kriterija i isplate sredstava pomoći  za djelomičnu sanaciju šteta od prirodnih nepogoda.

Odluke o imenovanju članova povjerenstava jedinica lokalne i područne (regionalne) samouprave objavljuju se u njihovom službenom glasniku. Članovima povjerenstava mogu se imenovati osobe koje imaju dobar ugled i koje raspolažu potrebnim stručnim znanjima.

**3.1.1. Općinsko povjerenstvo**

Odlukom Općinskog vijeća Općine Antunovac („Službeni glasnik Općine Antunovac“ broj 8/19) osnovano je Povjerenstvo za procjenu šteta od prirodnih nepogoda Općine Antunovac i imenovani su njegovi članovi.

Povjerenstvo obavlja sljedeće poslove:

* utvrđuje i provjerava visinu štete od prirodne nepogode za područje Općine Antunovac,
* unosi podatke o prvim procjenama šteta u Registar šteta,
* unosi i prosljeđuje putem Registra šteta konačne procjene šteta Županijskom povjerenstvu,
* raspoređuje dodijeljena sredstva pomoći za ublažavanje i djelomično uklanjanje posljedica prirodnih nepogoda oštećenicima,
* prati i nadzire namjensko korištenje odobrenih sredstava pomoći za djelomičnu sanaciju šteta od prirodnih nepogoda sukladno Zakonu,
* izrađuje izvješća o utrošku dodijeljenih sredstava žurne pomoći i sredstava pomoći za ublažavanje i djelomično uklanjanje posljedica prirodnih nepogoda i dostavlja ih Županijskom povjerenstvu putem Registra šteta,
* surađuje sa Županijskim povjerenstvom u provedbi Zakona,
* donosi plan djelovanja u području prirodnih nepogoda iz svoje nadležnosti,
* obavlja druge poslove i aktivnosti iz svojeg djelokruga u suradnji sa Županijskim povjerenstvom.

**3.1.2. Županijsko povjerenstvo**

Županijsko povjerenstvo u skladu s odredbama Zakona obavlja sljedeće poslove:

* usklađuje rad Gradskih i Općinskih povjerenstava,
* provjerava i utvrđuje konačnu procjenu šteta jedinica lokalne i područne (regionalne) samouprave sa svojeg područja,
* podnosi Državnom povjerenstvu prijedlog s obrazloženjem za odobravanje žurne novčane pomoći za ublažavanje i djelomično uklanjanje posljedica prirodne nepogode,
* po potrebi izravno na terenu i području zahvaćenom prirodnom nepogodom obavlja izvid štete na imovini u kojem mogu sudjelovati predstavnici nadležnih ministarstava odnosno pravne osobe, ovisno o vrsti i posljedicama prirodne nepogode i nastale štete,
* objedinjuje i prosljeđuje putem Registra šteta Državnom povjerenstvu konačne procjene šteta te konačno izvješće o utrošku sredstava žurne pomoći i sredstava pomoći za ublažavanje i djelomično uklanjanje posljedica prirodnih nepogoda nastalih u gradovima odnosno općinama na području Županije,
* imenuje stručno povjerenstvo na temelju prijedloga Općinskog odnosno Gradskog povjerenstva,
* donosi plan djelovanja u području prirodnih nepogoda iz svoje nadležnosti,
* obavlja i druge poslove određene odlukom o osnivanju, odnosno poslove koje provodi u suradnji s Državnim povjerenstva.

**3.1.3. Državno povjerenstvo**

Državno povjerenstvo u skladu sa Zakonom obavlja poslove evidencije, izrade izvješća, obrade podataka o nastalim štetama i određivanja kriterija za raspodjelu i odobrenje pomoći za ublažavanje i djelomično uklanjanje posljedica prirodnih nepogoda, a posebno:

* usklađuje rad Gradskog/Općinskog/Županijskog povjerenstva te surađuje u pitanjima prijave i/ili procjena šteta od prirodnih nepogoda,
* podnosi prijedlog Vladi Republike Hrvatske za odobravanje pomoći za ublažavanje i djelomično uklanjanje posljedica prirodne nepogode,
* daje mišljenje na izvješće s prikazom svih potvrđenih šteta koje zajedno s prijedlogom dodjele sredstava pomoći za ublažavanje i djelomično uklanjanje posljedica prirodnih nepogoda dostavljaju nadležna ministarstva,
* odlučuje o konačnoj procjeni šteta na temelju izvješća dostavljenih od nadležnih ministarstava glede uzroka, vrste, okolnosti, vrijednosti i njihovih posljedica,
* izrađuje godišnje izvješće o konačnoj procjeni šteta i utrošku sredstava žurne pomoći i sredstava pomoći za ublažavanje i djelomično uklanjanje posljedica prirodnih nepogoda i svom radu koje podnosi Hrvatskom saboru,
* u suradnji s nadležnim središnjim tijelima državne uprave i Županijskim povjerenstvima podnosi prijedlog Vladi Republike Hrvatske za odobravanje žurne novčane pomoći za ublažavanje i djelomično uklanjanje posljedica prirodne nepogode,
* donosi plan iznosa i namjene sredstava pomoći za ublažavanje i djelomično uklanjanje posljedica prirodnih nepogoda,
* po potrebi obavlja izvide nastalih šteta obilaskom terena nakon proglašenja prirodne nepogode, o čemu sastavlja zapisnik i predlaže mjere iz svoje nadležnosti Vladi Republike Hrvatske,
* prati stanje računa redovitih sredstava odobrenih u tijeku godine u svrhu prijedloga dodjele pomoći za ublažavanje i djelomično uklanjanje posljedica prirodne nepogode,
* surađuje s nadležnim središnjim tijelima državne uprave, stručnim i znanstvenim institucijama, jedinicama lokalne i područne (regionalne) samouprave te međunarodnim institucijama,
* pruža stručnu pomoć nadležnim tijelima pri provedbi mjera dodjele sredstava pomoći za ublažavanje i djelomično uklanjanje posljedica prirodnih nepogoda,
* obavlja i druge poslove određene Zakonom i drugim propisima.

**3.1.4. Stručno povjerenstvo**

Ako Općinsko povjerenstvo nije u mogućnosti, zbog nedostatka specifičnih stručnih znanja, procijeniti štetu od prirodnih nepogoda, može zatražiti od Županijskog povjerenstva imenovanje stručnog povjerenstva na području Općine Antunovac. U svojem radu stručno povjerenstvo surađuje sa Općinskim povjerenstvom.

Procjenu šteta Županijsko povjerenstvo obavezno je dostaviti Državnom povjerenstvu za procjenu šteta od prirodnih nepogoda i resornim Ministarstvima.

**4. PROGLAŠENJE PRIRODNE NEPOGODE**

Odluku o proglašenju prirodne nepogode za Općinu Antunovac donosi župan Osječko-baranjske županije. Vlada Republike Hrvatske može prema vlastitoj prosudbi proglasiti prirodnu nepogodu na području dviju ili više županija, Grada Zagreba ili na cijelom području Republike Hrvatske.

**Donošenje Odluke o proglašenju prirodne nepogode**

Odluku o proglašenju prirodne nepogode za jedinice lokalne samouprave na području županije donosi župan na prijedlog općinskog načelnika u slučaju ispunjenja gore navedenih uvjeta.

Nakon proglašenja prirodne nepogode, a radi dodjele novčanih sredstava za djelomičnu sanaciju šteta od prirodnih nepogoda Općinsko povjerenstvo provodi sljedeće radnje:

* prijavu prve procjene štete u Registar šteta,
* prijavu konačne procjene štete u Registar šteta,
* potvrdu konačne procjene štete u Registar šteta.

Registar šteta je jedinstvena digitalna baza podataka o svim štetama nastalim zbog prirodnih nepogoda na području Republike Hrvatske. Obveznik unosa podataka u Registar šteta na razini Općine Antunovac je Općinsko povjerenstvo i prijave konačnih procjena šteta, jedinstvene cijene te izvješća o utrošku dodijeljenih sredstava pomoći u skladu s obrascima i elektroničkim sučeljem. Podaci iz Registra šteta koriste se kao osnova za određenje sredstava pomoći za djelomičnu sanaciju šteta nastalih zbog prirodnih nepogoda te za izradu izvješća o radu Državnog povjerenstva.

Pravilnik o Registru šteta od prirodnih nepogoda („Narodne novine“, broj 65/19) propisuje sadržaj, oblik i način dostave podataka o nastalim štetama od prirodnih nepogoda iz članaka 12., 13., 14., 25., 28., 39. i 41. Zakona.

**Prva procjena štete i unos podataka u Registar šteta**

Oštećenik nakon nastanka prirodne nepogode prijavljuje štetu na imovini nadležnom gradskom povjerenstvu u pisanom obliku, na propisanom obrascu, najkasnije u roku od osam dana od dana donošenja Odluke o proglašenju prirodne nepogode.

Nakon isteka roka (8 dana) Općinsko povjerenstvo unosi sve zaprimljene prve procjene štete u Registar šteta najkasnije u roku od 15 dana od dana donošenja Odluke o proglašenju prirodne nepogode.

Sadržaj prijave prve procjene štete:

* datum donošenja Odluke o proglašenju prirodne nepogode i njezin broj,
* podatke o vrsti prirodne nepogode,
* podatke o trajanju prirodne nepogode,
* podatke o području zahvaćenom prirodnom nepogodom,
* podatke o vrsti, opisu te vrijednosti oštećene imovine,
* podatke o ukupnom iznosu prijavljene štete te,
* podatke i informacije o potrebi žurnog djelovanja i dodjeli pomoći za sanaciju i djelomično uklanjanje posljedica prirodne nepogode te ostale podatke o prijavi štete sukladno Zakonu.

**Naknadni unos podataka o šteti u Registar šteta**

Oštećenik može podnijeti prijavu prvih procjena šteta i nakon isteka roka od osam dana od dana donošenja Odluke o proglašenju prirodne nepogode u slučaju postojanja objektivnih razloga na koje nije mogao utjecati, a najkasnije u roku od 12 dana od dana donošenja Odluke o proglašenju prirodne nepogode.

Rok za unos podataka u Registar šteta od strane Općinskog povjerenstva može se, u slučaju postojanja objektivnih razloga na koje oštećenik nije mogao utjecati, a zbog kojih je onemogućen elektronički unos podataka u Registar šteta, produljiti za osam dana.

O produljenju roka odlučuje županijsko povjerenstvo na temelju zahtjeva Općinskog povjerenstva.

**Konačna procjena štete**

Konačna procjena štete predstavlja procijenjenu vrijednost nastale štete uzrokovane prirodnom nepogodom na imovini oštećenika izražene u novčanoj vrijednosti na temelju prijave i procjene štete.

Konačna procjena štete obuhvaća vrstu i opseg štete u vrijednosnim (financijskim) i naturalnim pokazateljima prema području, imovini, djelatnostima, vremenu i uzrocima njezina nastanka te korisnicima i vlasnicima imovine.

Konačnu procjenu štete utvrđuje Općinsko povjerenstvo na temelju izvršenog uvida u nastalu štetu na temelju prijave oštećenika, a tijekom procjene i utvrđivanja konačne procjene štete od prirodnih nepogoda posebno se utvrđuju:

– stradanja stanovništva,

– opseg štete na imovini,

– opseg štete koja je nastala zbog prekida proizvodnje, prekida rada ili poremećaja u neproizvodnim djelatnostima ili umanjenog prinosa u poljoprivredi, šumarstvu ili ribarstvu,

– iznos troškova za ublažavanje i djelomično uklanjanje izravnih posljedica prirodnih nepogoda,

– opseg osiguranja imovine i života kod osiguravatelja,

– vlastite mogućnosti oštećenika glede uklanjanja posljedica štete.

Konačnu procjenu štete po svakom pojedinom oštećeniku koji je ispunio uvjete, Općinsko povjerenstvo prijavljuje Županijskom povjerenstvu u roku od 50 dana od dana donošenja Odluke o proglašenju prirodne nepogode putem Registra šteta.

Iznimno, ako se šteta na dugotrajnim nasadima utvrdi nakon isteka roka za prijavu konačne procjene štete, oštećenik ima pravo zatražiti nadopunu prikaza štete najkasnije četiri mjeseca nakon isteka roka za prijavu štete.

**Način izračuna konačne procjene štete**

Pri konačnoj procjeni štete procjenjuje se vrijednost imovine prema jedinstvenim cijenama, važećim tržišnim cijenama ili drugim pokazateljima primjenjivim za pojedinu vrstu imovine oštećene zbog prirodne nepogode.

Za štete na imovini za koje nisu propisane jedinstvene cijene koriste se važeće tržišne cijene za pojedinu vrstu imovine oštećene zbog prirodne nepogode, pri čemu se surađuje s drugim središnjim tijelima državne uprave i/ili drugim institucijama ili ustanovama koje posjeduju stručna znanja i posjeduju tražene podatke.

**Prijava konačne procjene štete sadržava:**

* odluka o proglašenju prirodne nepogode s obrazloženjem,
* podatke o dokumentaciji vlasništva imovine i njihovoj vrsti,
* podatke o vremenu i području nastanka prirodne nepogode,
* podatke o uzroku i opsegu štete,
* podatke o posljedicama prirodne nepogode za javni i gospodarski život,
* ostale statističke i vrijednosne podatke uređene Zakonom*.*

**Način podnošenja konačne procjene štete**

Prijavu konačne procjene štete Općinsko povjerenstvo unosi u Registar šteta u rokovima sukladno Zakonu.

Županijsko povjerenstvo prijavljene konačne procjene štete dostavlja Državnom povjerenstvu i nadležnim ministarstvima u roku od 60 dana od dana donošenja Odluke o proglašenju prirodne nepogode putem Registra štete.

Prilikom konačne procjene štete županijsko povjerenstvo prihvaća isključivo procjene izvršene od strane općinskog ili gradskog povjerenstva.

**Način dodjele pomoći i raspodjela sredstava pomoći za ublažavanje i djelomično uklanjanje šteta od prirodnih nepogoda**

Državno povjerenstvo pristupa provjeri i obradi podataka o konačnim procjenama štete temeljem podataka iz Registra šteta te ostale dokumentacije, te utvrđuje iznos pomoći za pojedinu vrstu štete i oštećenike na način da određuje postotak isplate novčanih sredstava u odnosu na iznos konačne potvrđene štete na imovini oštećenika.

Državno povjerenstvo nakon utvrđivanja uvjeta, a prije isplate sredstava pomoći za ublažavanje i djelomično uklanjanje posljedica prirodnih nepogoda podnosi Vladi Republike Hrvatske prijedlog za dodjelu pomoći za ublažavanje i djelomično uklanjanje posljedica prirodnih nepogoda.

Prilikom raspodjele sredstava pomoći za djelomičnu sanaciju šteta od prirodnih nepogoda, iznos novčanih sredstava ne može biti veći od 5% iznosa konačne potvrđene štete na imovini pojedinog oštećenika.

Iznimno, Zakon propisuje da Državno povjerenstvo može predložiti Vladi Republike Hrvatske dodjelu većih iznosa pomoći za ublažavanje i djelomično uklanjanje posljedica od prirodnih nepogoda u slučajevima kada su stradanja imovine i stanovništva takva da prijete ugrozom života zdravlja i funkcioniranja gospodarstva na području pogođenom prirodnom nepogodom. Vlada Republike Hrvatske o tim prijedlozima donosi Odluku.

**Žurna pomoć**

Žurna pomoć je pomoć koja se dodjeljuje u svrhu djelomične sanacije štete od prirodnih nepogoda u tekućoj kalendarskoj godini:

* jedinicama lokalne i područne (regionalne) samouprave i Grada Zagreba za pokriće troškova sanacije šteta na javnoj infrastrukturi, troškova nabave opreme za saniranje posljedica prirodne nepogode, za pokriće drugih troškova koji su usmjereni saniranju šteta od prirodne nepogode za koje ne postoje dostatni financijski izvori usmjereni na sprječavanje daljnjih šteta koje mogu ugroziti gospodarsko funkcioniranje i štetno djelovati na život i zdravlje stanovništva te onečišćenje prirodnog okoliša,
* oštećenicima fizičkim osobama koje nisu poduzetnici u smislu ovoga zakona, a koje su pretrpjele štete na imovini, posebice ugroženim skupinama, starijima i bolesnima i ostalima kojima prijeti ugroza zdravlja i života na području zahvaćenom prirodnom nepogodom.

Žurna pomoć dodjeljuje se iz:

* državnog proračuna,
* proračuna jedinica lokalne i područne (regionalne) samouprave,
* Grada Zagreba.

Žurna pomoć u pravilu se dodjeljuje kao predujam i ne isključuje dodjelu pomoći u postupku koji je uređen Zakonom. Žurna pomoć uračunava se u iznos pomoći za djelomičnu sanaciju posljedica prirodnih nepogoda u skladu s Zakonom. U slučaju da je iznos predujma veći od iznosa žurne pomoći utvrđenog za konačne potvrđene štete u registru šteta, jedinice lokalne samouprave dužni su osigurati povrat viška dodijeljenih sredstava u državni proračun Republike Hrvatske ili proračun jedinica lokalne i područne (regionalne) samouprave.

**Žurna pomoć Vlade Republike Hrvatske**

Vlada Republike Hrvatske odluku o dodjeli žurne pomoći donosi odluku. Vlada Republike Hrvatske odluku o dodjeli žurne pomoći može donijeti i na temelju prijedloga jedinica lokalne i područne (regionalne) samouprave.

Vlada Republike Hrvatske u odluci određuje:

* vrijednost novčanih sredstava žurne pomoći,
* kriterije, način raspodjele i namjene korištenja žurne pomoći,
* ministarstva nadležna za provedbu isplate žurne pomoći,
* jedinice lokalne i područne (regionalne) samouprave kojima se dodjeljuje žurna pomoć,
* druge uvjete i postupanja u raspodjeli žurne pomoći.

Izvješća o utrošku dodijeljenih sredstava žurne pomoći nadležna ministarstva, Grad Zagreb, županije, općine odnosno gradovi dužni su dostaviti Vladi Republike Hrvatske u roku navedenom u odluci.

**Žurna pomoć jedinica lokalne i područne (regionalne) samouprave**

Jedinice lokalne samouprave u Osječko-baranjske županije i Županija mogu isplatiti žurnu pomoć iz raspoloživih sredstava svojih proračuna, a u slučaju ispunjenja uvjeta iz članka 36. stavka 1. i 2. Zakona.

Jedinice lokalne i područne (regionalne) samouprave mogu isplatiti žurnu pomoć iz raspoloživih sredstava svojih proračuna.

Sukladno članku 56. Zakona o proračunu („Narodne novine“ broj 87/08, 136/12 i 15/15) sredstva proračunske zalihe mogu se koristiti za nepredviđene namjene za koje u Proračunu nisu osigurana sredstva ili za namjene za koje se tijekom godine pokaže da nisu utvrđena dovoljna sredstva jer ih pri planiranju Proračuna nije bilo moguće predvidjeti, za financiranje rashoda nastalih pri otklanjanju prirodnih nepogoda, epidemija, ekoloških nesreća ili izvanrednih događaja i ostalih nepredvidivih nesreća te za druge nepredviđene rashode tijekom godine.

Prijedlog dodjele žurne pomoći predstavničkom tijelu jedinica lokalne i područne (regionalne) samouprave upućuje župan ili gradonačelnik, odnosno općinski načelnik.

Predstavničko tijelo jedinica lokalne i područne (regionalne) samouprave donosi odluku o prijedlogu dodjele žurne pomoći kojom se određuje:

* vrijednost novčanih sredstava žurne pomoći,
* kriteriji, način raspodjele i namjena korištenja žurne pomoći,
* drugi uvjeti i postupanja u raspodjeli žurne pomoći.

**Izvješća Općinskog povjerenstva**

Općinsko povjerenstvo putem Registra šteta podnosi županijskom povjerenstvu izvješće o utrošku sredstava za ublažavanje i djelomično uklanjanje posljedica prirodnih nepogoda dodijeljenih iz državnog proračuna Republike Hrvatske.

Općinsko povjerenstvo županijskom povjerenstvu dostavlja i druge podatke u pisanom i/ili elektroničkom obliku koji osobito uključuju obrazloženja koja se odnose na utrošak i namjensko korištenje novčanih sredstava dodijeljenih iz državnog proračuna Republike Hrvatske, uključujući i izvore sredstava iz fondova Europske unije.

# 5. POPIS MJERA I NOSITELJA MJERA U SLUČAJU NASTAJANJA PRIRODNE NEPOGODE

Pod pojmom mjere u smislu Zakona smatraju se sva djelovanja od strane Općine Antunovac vezana za sanaciju nastalih šteta, ovisno o naravi, odnosno vrsti prirodne nepogode koja je izgledna za određeno područje, odnosno o posljedicama istih.

**Preventivne mjere radi umanjenja posljedica prirodne nepogode**

Preventivne mjere obuhvaćaju:

* saniranje postojećih klizišta,
* uređivanje kanala i propusta uz prometnice,
* uređivanje korita potoka, rječica i rijeka,
* uređenje retencija,
* izgradnju barijera za sprečavanje odnošenja zemlje izvan poljoprivrednih površina,
* rušenje starih i trulih stabala,
* postavljanje zaštitnih mreža protiv tuče i slično.

**Mjere za ublažavanje i otklanjanje izravnih posljedica prirodne nepogode**

Mjere za ublažavanje i otklanjanje izravnih posljedica prirodne nepogode podrazumijevaju:

- procjenu štete i posljedica,

* sanacija područja zahvaćenog nepogodom,
* prikupljanje i raspodjela pomoći stradalom i ugroženom stanovništvu,
* provedba zdravstvenih i higijensko-epidemioloških mjera,
* provedba veterinarskih mjera,
* organizacija prometa i komunalnih usluga, radi žurne normalizacije života.

Sanacija obuhvaća aktivnosti kojima se otklanjaju posljedice prirodne nepogode – pružanje prve pomoći unesrećenima ukoliko ih je bilo, čišćenje stambenih, gospodarskih i drugih objekata od nanosa mulja, šljunka, drveća i slično, odstranjivanje odronjene zemlje, mulja i šljunka s cesta i lokalnih putova, te sve ostale radnje kojima se smanjuju nastala oštećenja.

Ove mjere provode se organizirano na državnoj, regionalnoj i lokalnoj razini sukladno pravima i obvezama sudionika. U cilju pravovremenog i učinkovitoga ublažavanje i uklanjanje izravnih posljedica i procjena štete od ekstremnih prirodnih uvjeta u pravilu se obavlja odmah ili u najkraćem roku.

### 5.1. SUŠA

Meteorološka suša ili dulje razdoblje bez oborine može uzrokovati ozbiljne štete u poljodjelstvu, vodnom gospodarstvu te u drugim gospodarskim djelatnostima. Suša je često posljedica nailaska i duljeg zadržavanja anticiklone nad nekim područjem, kada uslijedi veća potražnja za vodom od opskrbe.

Posljedice dugotrajnih suša mogu biti višestruke:

* poljoprivredna proizvodnja se smanjuje, smanjuje se proizvodnja stočne hrane, a u težim

slučajevima stradavaju i višegodišnje kulture (vinogradi i voćnjaci),

* vodocrpilištima se smanjuje kapacitet, pritisak vode u sustavu pada, zbog smanjenja protoka vodotoka dolazi do pomora organizama koji žive u vodi,
* manje količine opasnih tvari koje dođu u vodotok mogu izazvati teže posljedice, uništavanje (sušenje) višegodišnjih nasada te ostale poljoprivredne proizvodnje kao i do uginuća stoke i do 40%.

Toplinski val, kao jedan od vrsta ekstremnih vremenskih uvjeta usko je povezan sa sušom, odnosno u ekstremnim uvjetima u danima bez oborina i visokim temperaturama.

**Preventivne mjere radi umanjenja posljedica prirodne nepogode**

U preventivnim mjerama i smanjenju eventualnih šteta potrebno je sagledati mogućnost izgradnje sustava navodnjavanja okolnih poljoprivrednih površina u smislu da stanovnici Općine Antunovac na svoje poljoprivredne površine postave vodene pumpe kako bi sami navodnjavali svoje poljoprivredne površine te time spriječili uništavanje poljoprivrednih kultura za vrijeme sušnih razdoblja.

**Mjere za ublažavanje i otklanjanje izravnih posljedica prirodne nepogode**

Mjere za ublažavanje i otklanjanje izravnih posljedica prirodne nepogode podrazumijevaju procjenu šteta i posljedica; sanaciju nastalih oštećenja i šteta. Sanacija obuhvaća aktivnosti kojima se otklanjaju posljedice prirodne nepogode, pružanje prve pomoći unesrećenima ukoliko ih je bilo te sve ostale radnje kojima se smanjuju posljedice suše.

* izvještavanje Općinskog načelnika i predlaganje aktiviranja Povjerenstva za procjenu šteta od prirodnih nepogoda Općine Antunovac,
* Povjerenstvo nastavlja aktivnosti na popisu i procjeni štete sukladno Zakona o ublažavanju i uklanjanju posljedica prirodnih nepogoda,
* pozivanje Stožera civile zaštite,
* prikupljanje informacija o naseljima u kojima se dogodila nestašica vode i izrada prioriteta dostave vode ljudima, životinjama, zalijevanje usjeva važnih za funkcioniranje zajednice,
* pronalaženje najbližeg vodocrpilišta sa kojega postoji mogućnost dostave vode,
* angažiranje DVD-a sa područja Općine Antunovac na dostavi vode na ugrožena područja,
* informiranje stanovništva,
* upućivanje zahtjeva Županiji za angažmanom dodatnih cisterni koje omogućavaju isporuku higijenski ispravne vode kao i vode za eventualno navodnjavanje,
* izrada popisa gospodarstava kojima je nužno navodnjavanje usjeva te određivanje prioriteta (OPG, vlasnici farmi, veliki proizvođači i sl.).

### 5.2. OLUJNO I ORKANSKO NEVRIJEME

Olujni vjetar, a ponekad i orkanski, udružen s velikom količinom oborine ili čak i tučom, osim što stvara velike štete na imovini, poljoprivrednim i šumskim dobrima, raznim građevinskim objektima, u prometu nanosi gubitke i u gospodarstvu te ugrožava i često odnosi ljudske živote.

Jačina vjetra procjenjuje se vizualno prema učincima vjetra na predmetima u prirodi u tri klimatološka termina (7, 14 i 21 sat) i izražava se u stupnjevima Beaufortove ljestvice. Ona sadrži od 0 do 12 Bf (bofora) kojima su pridružene odgovarajuće srednje brzine vjetra. Brzina vjetra se mjeri u metrima po sekundi (m/s), no često se upotrebljava i kilometar na sat (1 m/s = 3.6 km/h).

Prema godišnjoj ruži vjetrova na području Općine Antunovac, najučestaliji su vjetrovi iz zapadnog smjera, a relativno često pušu sjeverni, istočni i jugoistočni vjetrovi. Tišina je rijetko opažena. Ostali smjerovi su zastupljeni s manjom relativnom čestinom od 3% do 6.5%.

**Preventivne mjere radi umanjenja posljedica prirodne nepogode**

Kod planiranja i gradnje prometnica valja voditi računa o vjetru i pojavi ekstremnih zračnih turbulencija. Na prometnicama tj. na mjestima gdje vjetar ima jače olujne udare trebaju postavljati posebni zaštitni sistemi, tzv. vjetrobrani i posebni znakovi upozorenja.

**Mjere za ublažavanje i otklanjanje izravnih posljedica prirodne nepogode**

Mjere za ublažavanje i otklanjanje posljedica olujnog nevremena podrazumijevaju procjenu šteta i posljedica te sanaciju nastalih oštećenja i šteta (raščišćavanje, prevoženje srušenog i uništenog biljnog raslinja u naseljima i na prometnicama), pružanje prve pomoći unesrećenima ukoliko ih je bilo te sve ostale radnje kojima se smanjuju posljedice olujnog i orkanskog nevremena.

* izvještavanje Općinskog načelnika i predlaganje aktiviranja Povjerenstva za procjenu štete od prirodnih nepogoda,
* pozivanje Povjerenstva te izrada popisa i šteta sukladno Zakona o ublažavanju i uklanjanju posljedica prirodnih nepogoda,
* pozivanje Stožera civilne zaštite,
* prikupljanje informacija o naseljima u kojima su se dogodile najveće materijalne štete,
* utvrđivanje o funkcioniranju:
* sustava za vodoopskrbu,
* sustava za elektroopskrbu,
* sustava telekomunikacija,
* prikupljanje informacija o prohodnosti prometnica,
* prikupljanje informacija o stanju društvenih i stambenih objekata na prostoru.
* aktiviranje DVD-a,
* utvrđivanje redoslijeda u smislu stavljanja u potpunu funkciju telekomunikacija i opskrbu električnom energijom,
* utvrđivanje redoslijeda u smislu stavljanja u potpunu funkciju prometnica na području sljedećim prioritetom:
* državne ceste,
* županijske ceste,
* lokalne ceste.
* utvrđivanje redoslijeda u smislu privremene sanacije oštećenja slijedećih objekata,
* pozivanje vlasnika poduzeća i obrta koji se bave takvom vrstom djelatnosti koja može izvršiti privremenu sanaciju štete,
* Povjerenstvo nastavlja aktivnosti na popisu i procjeni štete sukladno Zakonu te o rezultatima izvješćuje Županijsko povjerenstvo.

### 5.3. SNJEŽNE OBORINE

Snijeg može predstavljati ozbiljnu poteškoću za normalno odvijanje svakodnevnih aktivnosti kao što je npr. cestovni promet ili može predstavljati opterećenje na građevinskoj infrastrukturi (dalekovodi, zgrade i dr.). Za prvu ocjenu ugroženosti snijega analizira se učestalost padanja snijega, maksimalna visina novog snijega i maksimalna visina snježnog pokrivača tijekom godine po mjesecima. Za maksimalnu visinu snježnog pokrivača procijenjena je očekivana godišnja maksimalna visina snježnog pokrivača za povratni period od 50 godina.

**Preventivne mjere radi umanjenja posljedica prirodne nepogode**

U slučaju potrebe sanacije prometnica od ove prirodne nepogode na raspolaganju su pravne osobe koje se ovim poslom bave u okviru svoje djelatnosti.

Odražavanje prometnica (čišćenje snijega) vrše Hrvatske ceste na državnim cestama, a Županijska uprava za ceste Osječko-baranjske županije na županijskim i lokalnim cestama. Održavanje nerazvrstanih cesta na području Općine Antunovac, sukladno Programu održavanja nerazvrstanih cesta u zimskim uvjetima, u nadležnosti je Vlastitog pogona Općine Antunovac.

**Mjere za ublažavanje i otklanjanje izravnih posljedica prirodne nepogode**

Mjere za ublažavanje i otklanjanje izravnih posljedica prirodne nepogode podrazumijevaju procjenu šteta i posljedica; sanaciju nastalih oštećenja i šteta. Sanacija obuhvaća aktivnosti kojima se otklanjaju posljedice prirodne nepogode, pružanje prve pomoći unesrećenima ukoliko ih je bilo te sve ostale radnje kojima se smanjuju posljedice snježnih oborina.

* izvještavanje Općinskog načelnika i predlaganje aktiviranja Povjerenstva za procjenu šteta od prirodnih nepogoda Općine Antunovac, na ugroženim područjima,
* pozivanje Povjerenstva te izrada popisa i šteta sukladno Zakonu o ublažavanju i uklanjanju posljedica prirodnih nepogoda,
* pozivanje Stožera civilne zaštite,
* prikupljanje informacija o prohodnosti prometnica,
* prikupljanje informacija o funkcioniranju sustava:
* za elektroopskrbu,
* za telekomunikaciju,
* za vodoopskrbu,
* o stanju društvenih i stambenih objekata na prostoru.
* aktiviranje DVD-a,
* utvrđivanje redoslijeda u smislu stavljanja u potpunu funkciju prometnica na području Općine Antunovac sljedećim prioritetom:
* državne ceste,
* županijske ceste,
* lokalne ceste.
* u koordinaciji sa Stožerom civilne zaštite izvršiti pozivanje pravnih osoba iz Odluke o pravnim osobama od interesa za sustav CZ koje posjeduju mehanizaciju kako bi pomogli u što bržem čišćenju prometnica ovlaštenom koncesionaru i doveli do normalnog funkcioniranja zajednice.
* Povjerenstvo nastavlja aktivnosti na popisu i procjeni štete sukladno Zakonu te o rezultatima izvješćuje Županijsko povjerenstvo.

### 5.4. POLEDICE

Pojava zaleđenih kolnika može biti uzrokovana meteorološkim pojavama ledene kiše, poledice i površinskog leda (zaleđeno i klizavo tlo). To su izvanredne meteorološke pojave koje u hladno doba godine ugrožavaju promet i ljudsko zdravlje, a u motriteljskoj praksi Republike Hrvatske opažaju se i bilježe. Ledena kiša odnosi se na kišu sačinjenu od prehladnih kapljica koje se u doticaju s hladnim predmetima i tlom zamrzavaju, te tvore glatku ledenu koru na zemlji meteorološkog naziva poledica. Ta poledica kao meteorološka pojava se ne smije zamijeniti s površinskim ledom koji pokriva tlo te nastaje otapanjem snijega i stvaranjem ledene kore ili smrzavanjem kišnih barica. Opisane pojave vezane uz zaleđivanje kolnika u daljnjem tekstu će se nazivati zajedničkim imenom poledica.

Samo opažanje navedenih meteoroloških pojava, ograničeno na meteorološke postaje, za potrebe procjene ugroženosti od poledice nije dovoljno. Potreban je općeniti kvantitativni kriterij izražen pomoću mjerljivih veličina koji će odrediti potencijalne uvjete za pojavu svih uzroka zaleđenih kolnika na širem području.

Potencijalni meteorološki uvjeti za stvaranje poledice pri tlu pojavljuju se u onim danima kada se javlja oborina (oborinski dani s dnevnom količinom oborine Rd ≥ 0.1 mm) i temperatura zraka je pri tlu ≤ 0 ºC odnosno na 2 m ≤ 3 ºC.

Sinoptičke situacije pri kojima se najčešće ostvaruju povoljni uvjeti za nastanak poledice, odnosno zaleđenih kolnika, javljaju se od jeseni do proljeća. U kasnu jesen, početkom zime i u rano proljeće karakteristično je premještanje brzo pokretnih ciklonalnih i frontalnih sustava sa sjeverozapada ili jugozapada. Takvi sustavi često su praćeni naglim promjenama vremena. Pri nailasku sustava javlja se oborina i pritječe topliji zrak, a nakon prolaska sustava oborina prestaje, a temperatura se snižava. Pad temperature može dovesti do smrzavanja oborine i pojave zaleđivanja kolnika.

Na području Općine Antunovac u prosjeku godišnje bude oko 36 dana s povoljnim uvjetima za poledicu. Godišnji podavi hoda broja dana povoljnih za poledicu na području Općine Antunovac pokazuju da su zimski mjeseci prosinac, siječanj i veljača najrizičniji za pojavu poledice.

**Preventivne mjere radi umanjenja posljedica prirodne nepogode**

Preventivne mjere su u odgovarajućoj službi koja u svojoj redovnoj djelatnosti vodi računa o sigurnosti prometne infrastrukture (održavanje i čišćenje prometnica te adekvatno označeno prometnim znakovima opasnost od poledica ili snježnog nanosa), zbog poduzimanja potrebnih aktivnosti i zadaća pripravnosti operativnih snaga i materijalnih resursa.

**Mjere za ublažavanje i otklanjanje izravnih posljedica prirodne nepogode**

Mjere za ublažavanje i otklanjanje izravnih posljedica prirodne nepogode podrazumijevaju procjenu šteta i posljedica; sanaciju nastalih oštećenja i šteta. Sanacija obuhvaća aktivnosti kojima se otklanjaju posljedice prirodne nepogode, pružanje prve pomoći unesrećenima ukoliko ih je bilo te sve ostale radnje kojima se smanjuju posljedice poledica.

* izvještavanje Općinskog načelnika i predlaganje aktiviranja Povjerenstva za procjenu štete od prirodnih nepogoda,
* pozivanje Povjerenstva te izrada popisa i šteta sukladno Zakona o ublažavanju i uklanjanju posljedica prirodnih nepogoda,
* pozivanje Stožera civilne zaštite,
* prikupljanje informacija o prohodnosti prometnica,
* prikupljanje informacija o funkcioniranju sustava:
* za elektroopskrbu,
* za telekomunikaciju,
* za vodoopskrbu,
* o stanju društvenih i stambenih objekata na prostoru.
* aktiviranje DVD-a,
* utvrđivanje redoslijeda u smislu stavljanja u potpunu funkciju prometnica na području Općine Antunovac sljedećim prioritetom:
* državne ceste,
* županijske ceste,
* lokalne ceste.
* utvrđivanje redoslijeda u smislu stavljanja u potpunu funkciju opskrbu električnom energijom, grijanjem i telekomunikacijom,
* u koordinaciji sa Stožerom civilne zaštite izvršiti pozivanje pravnih osoba iz Odluke o pravnim osobama od interesa za sustav CZ koje posjeduju mehanizaciju kako bi pomogli u što bržem čišćenju prometnica ovlaštenom koncesionaru i doveli do normalnog funkcioniranja zajednice,
* Povjerenstvo nastavlja aktivnosti na popisu i procjeni štete sukladno Zakonu te o rezultatima izvješćuje Županijsko povjerenstvo.

### 5.5. TUČA

Područje Republike Hrvatske nalazi se u umjerenim geografskim širinama gdje je pojava tuče i sugradice relativno česta. Tuča je kruta oborina sastavljena od zrna ili komada leda, promjera od 5 do 50 mm i većeg. Elementi tuče sastavljeni su od prozirnih i neprozirnih slojeva leda.

Tuča pada isključivo iz grmljavinskog oblaka Cumulonimbusa, a najčešća je u toplom dijelu godine.

Sugradica je isto kruta oborina sastavljena od neprozirnih zrna smrznute vode, okruglog oblika, veličine između 2 i 5 mm, a pada s kišnim pljuskom. Na meteorološkim postajama bilježi se uz tuču i sugradicu pojava ledenih zrna u hladnom dijelu godine.

Ledena zrna su smrznute kišne kapljice ili snježne pahuljice promjera oko 5 mm koja padaju pri temperaturi oko ili ispod 00 C. Pojave tuča, sugradica i ledena zrna zajedničkim imenom zovu se kruta oborina. Svojim intenzitetom nanose velike štete pokretnoj i nepokretnoj imovini kao i poljoprivredi.

Na području Općine Antunovac postoji opasnost od pojave tuče ali je ona vrlo mala. Procjenjuje se da bi najveća materijalna šteta uzrokovana tučom nastala na povrtnim kulturama i voćnjacima, te manje na pokretnoj i nepokretnoj imovini (automobili, stambeni objekti).

**Preventivne mjere radi umanjenja posljedica prirodne nepogode**

U preventivno djelovanje prije svega spada nabavka mreža protiv tuče čime se zaštićuju nasadi i urod od posljedica tuče. Kod većih gospodarstvenika, kao i na područjima koja se ne mogu štititi mrežama preventivno ulaganje je osiguranje uroda i nasada kod osiguravajućih društva od posljedica tuče.

**Mjere za ublažavanje i otklanjanje izravnih posljedica prirodne nepogode**

Mjere za ublažavanje i otklanjanje izravnih posljedica prirodne nepogode podrazumijevaju procjenu šteta i posljedica; sanaciju nastalih oštećenja i šteta. Sanacija obuhvaća aktivnosti kojima se otklanjaju posljedice prirodne nepogode, pružanje prve pomoći unesrećenima ukoliko ih je bilo te sve ostale radnje kojima se smanjuju posljedice olujnog i orkanskog nevremena s tučom.

* izvještavanje Općinskog načelnika i predlaganje aktiviranja Povjerenstva za procjenu štete od prirodnih nepogoda na ugroženim područjima,
* Pozivanje Povjerenstva te izrada popisa i šteta sukladno Zakona o ublažavanju i uklanjanju posljedica prirodnih nepogoda,
* pozivanje Stožera civilne zaštite,
* prikupljanje informacija o naseljima u kojima su se dogodile najveće materijalne štete,
* utvrđivanje o funkcioniranju:
* sustava za vodoopskrbu,
* sustava za elektroopskrbu,
* sustava telekomunikacija,
* prikupljanje informacija o prohodnosti prometnica,
* prikupljanje informacija o stanju društvenih i stambenih objekata na prostoru.
* aktiviranje DVD-a,
* utvrđivanje redoslijeda u smislu stavljanja u potpunu funkciju telekomunikacija i opskrbu električnom energijom.

### 5.6. MRAZ

Mraz je oborina koja nastaje kada se vlaga iz vodenom parom zasićenog zraka desublimira na čvrstim površinama čija temperatura je manja i od temperature rosišta i od 0° C. Mraz uglavnom pogađa životinje, biljke, vodu i tlo. Trajan mraz tijekom zime dovodi do zimskog sna prirode.

U umjerenom zemljopisnom pojasu koriste se sljedeće formulacije za opisivanje temperatura:

* slab mraz: 0° C do - 4° C,
* umjereni mraz: -4° C do -10° C,
* jaki mraz: -10° C do - 15° C,
* vrlo jaki mraz: ispod -15° C.

Pojava mraza, osobito u proljeće početkom vegetacijskog perioda, može izazvati velike pa i katastrofalne štete na poljoprivrednim kulturama.

**Preventivne mjere radi umanjenja posljedica prirodne nepogode**

U preventivno djelovanje prije svega spada izrada staklenika ili plastenika čime se zaštićuju nasadi i urod od posljedica mraza. Kod većih gospodarstvenika, kao i na područjima koja se ne mogu štititi plastenicima preventivno ulaganje je osiguranje uroda i nasada od posljedica mraza kod osiguravajućih društva što se može djelomično osigurati i iz fondova EU.

**Mjere za ublažavanje i otklanjanje izravnih posljedica prirodne nepogode**

Mjere za ublažavanje i otklanjanje izravnih posljedica prirodne nepogode podrazumijevaju procjenu šteta i posljedica; sanaciju nastalih oštećenja i šteta. Sanacija obuhvaća aktivnosti kojima se otklanjaju posljedice prirodne nepogode, pružanje prve pomoći unesrećenima ukoliko ih je bilo te sve ostale radnje kojima se smanjuju posljedice mraza.

* izvještavanje Općinskog načelnika i predlaganje aktiviranja Povjerenstva za procjenu štete od prirodnih nepogoda,
* pozivanje Povjerenstva te izrada popisa i šteta sukladno Zakona o ublažavanju i uklanjanju posljedica prirodnih nepogoda,
* prikupljanje informacija o naseljima u kojima su se dogodile najveće materijalne štete,
* izvješćivanje Županijskog povjerenstva o obimu štete te dostavljanje izvješća o učinjenom.

**5.7. OSTALE MJERE U SLUČAJA NASTAJANJA PRIRODNE NEPOGODE**

## 

## 5.7.1. Mjera zaštite od suše

Pravilnikom o provedbi Mjere M04 ''Ulaganja u fizičku imovinu'' Podmjere 4.1. ''Potpora za ulaganja u poljoprivredna gospodarstva'' iz Programa ruralnog razvoja Republike Hrvatske za razdoblje 2014.-2020. (''Narodne novine'', broj 7/15) navedeno je ulaganje u građenje novih sustava navodnjavanja kojim bi se znatnije smanjile štete od suše.

## 5.7.2. Mjere civilne zaštite

Plan djelovanja u području prirodnih nepogoda označava blisku poveznicu sa sustavom civilne zaštite te djelovanjem operativnih snaga u sustavu civilne zaštite. Sustav civilne zaštite obuhvaća mjere i aktivnosti (preventivne, planske, organizacijske, operativne, nadzorne i financijske) za sprječavanje nastanka i uklanjanje posljedica velikih nesreća i katastrofa te dr..

Mjere civilne zaštite su jednokratni postupci i zadaće koje provode svi sudionici u sustavu civilne zaštite na svim razinama spašavanja života i zdravlja građana, materijalnih i kulturnih dobara i okoliša i to: uzbunjivanje i obavješćivanje, evakuacija, zbrinjavanje, sklanjanje, spašavanje, prva pomoć, KBRN zaštita, asanacija (humana, animalna, asanacija terena) zaštita životinja i namirnica životinjskog porijekla te zaštita bilja i namirnica biljnog porijekla.

Zakonom o sustavu civilne zaštite (''Narodne novine'', broj 82/15, 118/18) kao jedna od mjera je prepoznata asanacija terena koja označava skup organiziranih i koordiniranih tehničkih, zdravstvenih i poljoprivrednih mjera i postupaka radi uklanjanja izvora širenja društveno opasnih bolesti.

## 5.7.3. Mjere zaštite od požara

Zakonom o zaštiti od požara (''Narodne novine'', broj 92/10) uređen je sustav zaštite od požara. U cilju zaštite od požara, Zakonom o zaštiti od požara (''Narodne novine'', broj 92/10) propisano je poduzimanje organizacijskih, tehničkih i drugih mjera i radnji za:

* otklanjanje opasnosti od nastanka požara,
* rano otkrivanje, obavješćivanje te sprječavanje širenja i učinkovito gašenje požara,
* sigurno spašavanje ljudi i životinja ugroženih požarom,
* sprječavanje i smanjenje štetnih posljedica požara,
* utvrđivanje uzroka nastanka požara te otklanjanje njegovih posljedica.

Zaštitu od požara provode, osim fizičkih i pravnih osoba i pravne osobe koje obavljaju vatrogasnu djelatnost i djelatnost civilne zaštite, Općina Antunovac te Osječko-baranjska županija.

Svaka fizička i pravna osoba odgovorna je za neprovođenje mjera zaštite od požara, izazivanje požara, kao i za posljedice koje iz toga nastanu.

## 5.7.4. Mjere obrane od poplava

Operativno upravljanje rizicima od poplava i neposredna provedba mjera obrane od poplava utvrđeno je Državnim planom obrane od poplava (''Narodne novine'', broj 84/10), kojeg donosi Vlada RH, Glavnim provedbenim planom obrane od poplava (ožujak 2018), kojeg donose Hrvatske vode. Svi tehnički i ostali elementi potrebni za upravljanje redovnom i izvanrednom obranom od poplava utvrđuju se Glavnim provedbenim planom obrane od poplava i provedbenim planovima obrane od poplava branjenih područja. Navedeni planovi su javno dostupni na internetskim stranicama Hrvatskih voda. Državnim planom obrane od poplava uređuju se: teritorijalne jedinice za obranu od poplava,  stupnjevi obrane od poplava, mjere obrane od poplava (uključivo i preventivne mjere), nositelje obrane od poplava,  upravljanje obranom od poplava (s obvezama i pravima rukovoditelja obrane od poplava), sadržaj provedbenih planova obrane od poplava sustav za obavješćivanje i upozoravanje i sustav veza, mjere za obranu od leda na vodotocima.

Obveze Državnog hidrometeorološkog zavoda su prikupljanje i dostava podataka, prognoza i upozorenja o hidrometeorološkim pojavama od značenja za obranu od poplava,  upute za izradu izvještaja o provedenim mjerama obrane od poplava, kartografski prikaz granica branjenih područja.

## 5.7.5. Osiguranje usjeva, životinja i biljaka

Pravilnikom o provedbi mjere 17 Upravljanje rizicima, podmjere 17.1 Osiguranje usjeva, životinja i biljaka iz Programa ruralnog razvoja Republike Hrvatske za razdoblje 2014. – 2020. ('“Narodne novine“ broj 29/18) definirano je značenje pojma nepovoljne klimatske prilike u poljoprivredi, koji označavaju nepovoljne vremenske uvjete kao što su mraz, udar groma, oluja, tuča, led, duža vremenska razdoblja visokih temperatura te jaka kiša, koji se mogu izjednačiti s prirodnom nepogodom, kao i njihove posljedice u obliku poplava, suša i/ili požara.

Predmet osiguranja je vrijednost biljne ili stočarske proizvodnje (prinos, urod, grlo, kljun, proizvod uključujući kvalitetu) na određenoj proizvodnoj jedinici koju u proizvodnji predstavlja ARKOD parcela, a u stočarskoj proizvodnji Jedinstveni identifikacijski broj gospodarstva. Ako se dogodi osigurani slučaj osiguravateljsko društvo je dužno isplatiti osigurninu. Osigurninu po polici osiguranja moguće je ostvariti ako je Župan proglasilo nepovoljnu klimatsku priliku, koja se može izjednačiti s prirodnom nepogodom. U slučaju da Župan ne proglasi prirodnu nepogodu, društvo za osiguranje prije isplate osigurnine mora zatražiti potvrdu Državnog hidrometeorološkog zavoda o evidentiranoj nepovoljnoj klimatskoj prilici na području Općine Antunovac.

Prihvatljivi korisnici su fizičke i pravne osobe upisane u Upisnik poljoprivrednika i koje odgovaraju definiciji aktivnog poljoprivrednika. Korisnik mora biti upisan u Upisnik poljoprivrednika u trenutku podnošenja zahtjeva za isplatu potpore. Isti (jedan) korisnik može podnijeti više zahtjeva za isplatu potpore tijekom jednog natječaja, a zahtjev se može podnijeti za jednu ili više polica osiguranja.

## 5.7.6. Primjena jedinstvenih cijena i prinosa za razdoblje od 1.travnja 2019. godine do 31. ožujka 2020. godine

Dana 27. ožujka 2019. godine, na sjednici Državnog povjerenstva za procjenu štete od prirodnih nepogoda donesen je Zaključak o prihvaćanju prosječnih prinosa i cijena poljoprivrednih kultura za razdoblje od 1. travnja 2019. do 31. ožujka 2020. godine. Navedenim Zaključkom su prihvaćene cijene za procjenu štete od prirodnih nepogoda koje će se koristiti od 01. travnja 2019. godine do 31. ožujka 2020. godine prilikom utvrđivanja šteta u poljoprivredi.

**6. NOSITELJI MJERA U SLUČAJU NASTAJANJA PRIRODNE NEPOGODE**

Nositelji mjera za ublažavanje te otklanjanje izravnih posljedica prirodnih nepogoda su operativne snage sustava civilne zaštite koje su definirane člankom 20. stavkom 1. Zakona o sustavu civilne zaštite (''Narodne novine'', broj 82/15, 118/18).

Operativne snage sustava civilne zaštite Općine Antunovac su:

1. Stožer civilne zaštite,

2. Dobrovoljna vatrogasna društva:

* Dobrovoljno vatrogasno društvo Antunovac
* Dobrovoljno vatrogasno društvo Ivanovac

3. Postrojbe i povjerenici civilne zaštite,

4. Pravne osobe od interesa za sustav civilne zaštite:

- LD Jarebica,

- IRETON d.o.o.,

- LI-GRAD građevinski obrt,

- Narodni trgovački lanac d.o.o.,

- VELEŽ d.o.o.

Jedinica lokalne (regionalne) samouprave i jedinice lokalne samouprave svojim planovima djelovanja civilne zaštite planiraju operativno postupanje u izvanrednim događajima uzrokovanih ekstremnim vremenskim uvjetima, provode pripreme, planiraju sredstva i ostvaruju sve potrebne pretpostavke za učinkovito reagiranje.

Sve navedene snage koristit će se u provođenju mjera kod svih prirodnih nepogoda ovisno o potrebama za istima.

Nositelji mjera (Operativne snage sustava civilne zaštite iz članka 20. stavka 1. Zakona o sustavu civilne zaštite) u slučaju nastajanja prirodnih nepogoda postupaju sukladno Planu djelovanju civilne zaštite.

**7. PROCJENA OSIGURANJA OPREME I DRUGIH SREDSTAVA ZA ZAŠTITU I SPRJEČAVANJE STRADANJA IMOVINE, GOSPODARSKIH FUNKCIJA I STRADANJA STANOVNIŠTVA**

Pod pojmom procjena osiguranja opreme i drugih sredstava za zaštitu i sprječavanje stradanja imovine, gospodarskih funkcija i stradavanja stanovništva podrazumijeva se procjena opreme i drugih sredstava nužnih za sanaciju, djelomično otklanjanje i ublažavanje štete nastale uslijed djelovanja prirodne nepogode.

Prema Procjeni rizika od velikih nesreća za područje Općine Antunovac, Općina ima dostatne snage za saniranje šteta nastalih kao posljedica evidentiranih rizika prirodnih nepogoda.

Redovne snage jedinice lokalne i područne (regionalne) samouprave u okviru redovne djelatnosti odrađuju preventivne mjere i planske aktivnosti za smanjenje šteta pri nastajanju prirodne nepogode te raspolažu opremom za izvođenje potrebnih radnji u slučaju sanacije.

Pravne osobe od interesa u sustavu civilne zaštite koji su navedene u Odluci o određivanju pravnih osoba od interesa za sustav civilne zaštite Općine Antunovac („Službeni glasnik Općine Antunovac“ broj 7/16) kao nositelji mjera i aktivnosti u sustavu civilne zaštite koji raspolažu opremom i sredstvima, za izvođenje potrebnih radnji u slučaju sanacije za smanjenje šteta pri nastajanju prirodne nepogode te sanaciju.

Planom djelovanja sustava civilne zaštite utvrđena je organizacija, aktiviranje i djelovanje sustava civilne zaštite, zadaća i nadležnosti, ljudskih snaga i potrebnih materijalno-tehničkih sredstava te mjera i postupaka za provedbu zaštite i spašavanja u katastrofi i velikoj nesreći.

**8. OSTALE MJERE KOJE UKLJUČUJU SURADNJU S NADLEŽNIM TIJELIMA**

Sukladno propisima kojima se uređuju pitanja u vezi prirodnih mjera kao mjera sanacije šteta od prirodnih nepogoda utvrđuje se:

* provedba mjera s ciljem dodjeljivanja pomoći za ublažavanje i djelomično uklanjanje šteta od prirodnih nepogoda,
* provedba mjera s ciljem dodjeljivanja žurne pomoći u svrhu djelomične sanacije šteta od prirodnih nepogoda.

Nadležna tijela za provedbu mjera s ciljem djelomičnog ublažavanja šteta uslijed prirodnih nepogoda jesu:

* Vlada Republike Hrvatske,
* Povjerenstva za procjenu šteta od elementarnih nepogoda,
* Nadležna ministarstava (za poljoprivredu, ribarstvo i akvakulturu, gospodarstvo, graditeljstvo i prostorno uređenje, zaštitu okoliša i energetiku, more, promet i infrastrukturu ...),
* Osječko-baranjska županija,
* Općina Antunovac.

Prilikom provedbi mjera s ciljem djelomičnog ublažavanja šteta od prirodnih nepogoda o kojima odlučuju spomenuta nadležna tijela, obavezno se uzima u obzir opseg nastalih šteta i utjecaj prirodnih nepogoda na stradanja stanovništva, ugrozu života i zdravlja ljudi, onemogućavanje nesmetanog funkcioniranja gospodarstva, a posebice ugroženih skupina na područjima zahvaćenom prirodnom nepogodom kao što je socijalni ili zdravstveni status.

# 9. ZAKLJUČAK

Ovim Planom evidentirane su moguće prirodne nepogode na području Općine Antunovac.

Analizirajući sve snage i sredstva vidljivo je da Općina Antunovac ima snage kojima će provesti mjere za ublažavanje i otklanjanje izravnih posljedica prirodne nepogode.

Preventivne radnje koje je Općina Antunovac u mogućnosti provesti, kontinuirano će se provoditi tokom godine.

Ovaj Plan stupa na snagu osmog dana od dana objave u „Službenom glasniku Općine Antunovac“.

KLASA: 320-01/19-01/03

URBROJ: 2158/02-01-19-36

U Antunovcu, 25. studenoga 2019. godine

Općinski načelnik

Davor Tubanjski, bacc. ing. agr.